Gymnasieelever kan ikke få nok: 200 bruger ferien frivilligt på skolearbejde | Indland | fyens.dk
Gymnasieelever kan ikke få nok: 200 bruger ferien frivilligt på skolearbejde
Publiceret 03. august 2017 kl. 18:16
200 gymnasieelever tilbringer seks dage af deres sommerferie på Faaborg Gymnasium. Eleverne kommer fra hele Region Syddanmark og deltager, i kraft af at de er en del af Akademiet for Talentfulde Unge, som står bag campen. Foto: Nils Mogensen Svalebøg
Mens størstedelen af landets gymnasieelever holder snuden fri af bøger og lektier i sommerferien, er sagen en anden for 200 af slagsen fra Region Syddanmark, der er en del af Akademiet for Talentfulde Unge Syd. På Faaborg Gymnasium bruger de seks dage af ferien på at suge viden til sig fra hvert hjørne af videnskaben.
De har egentlig sommerferie og fri fra lektier, lærere og ligninger.
Men at udregne det matematiske bevis for Bayes' formel i et klasselokale på Faaborg Gymnasium er imidlertid, hvad omtrent 20 gymnasieelever fra hele Region Syddanmark er i færd med torsdag middag.
På forreste række i det rolige rum spekulerer Janet Schebye Knudsen og hendes sidemakker, Aurora Elizabeth Krasniqi, på højtryk over tallene og bogstaverne på papiret foran dem, der for de fleste udenforstående vil fremstå som volapyk og kruseduller.
For de to gymnasiepiger, der uden at tøve erklærer sig som stræbere og perfektionister, giver læresætningen, der beror på betinget sandsynlighed, dog mere mening.
Det samme gør, ifølge pigerne, udskiftningen af deres sidste bid sommerferie til fordel for det, der umiskendeligt fremstår som regulær skolearbejde.
- Det er fedt at møde unge mennesker, som brænder for at lære, og som har et andet niveau end det, vi møder til daglig, fortæller Janet Schebye Knudsen, der går på Tietgen Handelsgymnasium i Odense.
- Samtidig synes jeg, det er en fantastisk mulighed for at få undervisning i fag, vi normalt ikke har. Nu kommer jeg for eksempel fra HHX, og derfor er det fedt at få føling med nogle naturvidenskabelige fag, tilføjer hun.
Akademiet for Talentfulde Unge Syds Summer Camp
200 gymnasieelever fra Region Syddanmark tilbringer i denne uge seks dage på Faaborg Gymnasium, hvor Akademiet for Talentfulde Unge Syd afholder Summer Camp.Samtlige af eleverne er en del af akademiet, som er et tilbud til de gymnasieelever, der ønsker at lære mere i fællesskab med ligesindede unge.
På elevernes program er blandt andet diverse workshops under emner som optimering af hjernen, politikere på sociale medier, idégenerering, virksomhedskommunikation, dystopisk litteratur, idræt og sundhed, scienceshow, teknologisk interaktionsdesign, kræftbehandling.
Eleverne er på egen vilje en del af akademiet, men for at de skal få deres diplom, når gymnasietiden er forbi, skal de undervejs have deltaget i en Summer Camp.
På programmet for de videbærlige elever er blandt andet et udenrigspolitisk rollespil. Her agerer eleverne FN's Sikkerhedsråd, som skal løse konflikten i Syrien. "Undervisningen" og debatten foregår naturligvis på engelsk, og eleverne er ligeledes klædt, som havde de været en del af virkelighedens FN. Foto: Nils Mogensen Svalebøg
200 talenter kloges
I alt har 200 bogligt begavede og videbegærlige unge indtaget det sydfynske gymnasium for at deltage i årets Summer Camp, som Akademiet for Talentfulde Unge Syd står bag.
Selv er samtlige af talenterne en del af akademiet, enten på opfordring fra deres undervisere eller gennem uopfordrede ansøgninger.
Derfor er det for eleverne også obligatorisk, at de i løbet af gymnasietiden skal deltage i campen, der i år afvikles for femte gang, og som byder på lidt af hvert fra videnskabens verden.
Blandt andet er eleverne, som ankom mandag, blevet udsat for diverse workshops under emner som optimering af hjernen, robotteknologi, dystopisk litteratur, kræftbehandling og idræt og sundhed.
Onsdag besøgte Syddansk Universitet gymnasiet, og torsdag står den for halvdelen af eleverne på matematiske ligninger under kyndig vejledning af undervisere og studerende fra Aarhus Universitet, der er kørt ind med Det rullende Universitet.
Når eleverne ikke løser ligninger Foto: Nils Mogensen Svalebøg
Den anden halvdel af de 200 unge bruger torsdagen på rollespil. Dog uden udklædning fra historiens eller fantasiens verden, og i stedet for våben som økse og sværd er eleverne bevæbnede med argumenter og tilstræbt idealisme.
I modsatte ende af den matematiske korridor har eleverne, klædt i jakkesæt eller klæbende nederdele, således fået til opgave at løse konflikten i Syrien.
I et af klasselokalerne holder FN's Sikkerhedsråd til, og ikke meget ulig virkeligheden er atmosfæren kogende tung.
Selvom det ikke er til at gætte, repræsenterer gymnasielev Rasmus Wibrand fra Vejle i dagens anledning Etiopien. I dialog med resten af rådets nationer skal han søge at nå frem til en resolution, og derfor har han sat sig ind i Etiopiens udenrigspolitik hjemmefra, fortæller han.
- Dels er det sjovt og anderledes at skulle forestille sig, hvordan det foregår i den virkelige verden, og dels er det en god praktisk øvelse, der lærer en at debattere, siger Rasmus Wibrand, der trods diskussioner af ekstraordinært store spørgsmål ikke udelukkende bifalder den lærende del ved campen.
- Vi lærer jo mange andre unge at kende og udvider vores netværk. Og om aftenen hygger vi os med brætspil og kortspil, siger Rasmus Wibrandt.
Akademiet for Talentfulde Unge holder sommercamp på Faaborg Gymnasium. Foto: Nils Svalebøg
Akademileder: Summer Campen udfordrer eleverne